PRILOG

JEDINSTVENI DOKUMENT

„AYRSHIRE NEW POTATOES”/„AYRSHIRE EARLIES”

EU br.: PGI-GB-02286 – 31.1.2017.

ZOI ( ) ZOZP ( X )

1. Naziv

„Ayrshire New Potatoes”/„Ayrshire Earlies”

2. Država članica ili treća zemlja

Ujedinjena Kraljevina

3. Opis poljoprivrednog ili prehrambenog proizvoda

3.1 Vrsta proizvoda

Razred 1.6. Voće, povrće i žitarice, u prirodnom stanju ili prerađeni

3.2 Opis proizvoda na koji se odnosi naziv iz točke 1.

„Ayrshire New Potatoes”/„Ayrshire Earlies” naziv je nedozrelih krumpira vrste Solanum tuberosum porodice Solanaceae koje se uzgaja u grofoviji Ayrshire u jugozapadnoj Škotskoj. Njihova sadnja, uzgoj i berba moraju se odvijati unutar utvrđenog zemljopisnog područja.

Krumpire „Ayrshire New Potatoes”/„Ayrshire Earlies” uzgaja se od sorti osnovnog sjemenja upisanog u nacionalne registre sorti država članica EU-a. Glavne sorte koje se upotrebljavaju i njihov procijenjeni udio na tržištu trenutno su Epicure (8 %), Casablanca (40 %), Isle of Jura (12 %) i Maris Peer (40 %). Sorte se mogu mijenjati kako se uzgojne karakteristike prilagođavaju, ali hoće li biti uključene u bazu sorti za krumpire „Ayrshire New Potatoes”/„Ayrshire Earlies” u velikoj će mjeri ovisiti o njihovim značajkama koje su opisane u nastavku i o tome jesu li ti krumpiri spremni za berbu od svibnja do srpnja.

Krumpiri „Ayrshire New Potatoes”/„Ayrshire Earlies” imaju relativno nizak sadržaj suhe tvari, do 20 %. Suha tvar mijenjat će se ovisno o sorti, zrelosti i sezoni.

Krumpir „Ayrshire New Potatoes”/„Ayrshire Earlies” malenih je dimenzija (promjera 15–65 mm), okruglog ili ovalnog oblika i meke pokožice. Ima karakterističan jaki zemljani i orašasti okus i aromu. Zbog niskog sadržaja škroba, koji iznosi od 10 – 15 %, kremaste je i čvrste teksture. Na raspon škroba utjecat će sortne i sezonske različitosti. Zbog niskog sadržaja škroba krumpiri „Ayrshire New Potatoes”/„Ayrshire Earlies” idealni su za kuhanje i za upotrebe u kojima je važno da krumpir zadrži svoj oblik (tj. u salatama). Boja mesa varira od bijele do žućkasto-bijele, ovisno o sorti, i jednaka je u cijelom krumpiru.

Krumpiri „Ayrshire New Potatoes”/„Ayrshire Earlies” vade se od početka svibnja do kraja srpnja, prije vađenja glavnih usjeva krumpira. Prvi urod, koji se vadi u svibnju, prodaje se neopran kako bi meka pokožica krumpira ostala zaštićena. Sadržaj zemlje ne premašuje 1 % masenog udjela gomolja. Kako sezona odmiče, pokožica očvrsne dovoljno da je se može prati.

Krumpiri „Ayrshire New Potatoes”/„Ayrshire Earlies” prodaju se ili u rinfuzi ili u paketima različite težine, a konačni datum za prodaju krajnjim potrošačima posljednji je dan srpnja.

3.3 Hrana za životinje (samo za proizvode životinjskog podrijetla) i sirovine (samo za prerađene proizvode)

—

3.4 Posebni proizvodni postupci koji se moraju provesti na određenom zemljopisnom području

Sadnja, uzgoj i berba krumpira „Ayrshire New Potatoes”/„Ayrshire Earlies” moraju se odvijati na utvrđenom području.

3.5 Posebna pravila za rezanje, ribanje, pakiranje itd. proizvoda na koji se odnosi registrirani naziv

—

3.6 Posebna pravila za označivanje proizvoda na koji se odnosi registrirani naziv

Etikete moraju sadržavati ili izraz „Ayrshire New Potatoes” ili „Ayrshire Earlies”.

4. Sažeta definicija zemljopisnog područja

Regija Ayrshire na zapadu Škotske unutar zemljopisnih granica lokalne vlasti sjevernog, istočnog i zapadnog okruga Ayrshire. Grofovija Ayrshire na zapadnoj je strani omeđena zaljevom Firth of Clyde, a proteže se od obalnih mjesta Skelmorlie na sjeveru, Ballantrae na jugu te Glenbuck na istoku. Grofovija uključuje i otoke Isle of Arran i Cumbrae Isles.

5. Povezanost sa zemljopisnim područjem

Povezanost krumpira „Ayrshire New Potatoes”/„Ayrshire Earlies” sa zemljopisnim područjem temelji se na kvaliteti i ugledu proizvoda. Krumpiri „Ayrshire New Potatoes”/„Ayrshire Earlies” dugi niz godina označavaju početak snabdijevanja mladim škotskim sezonskim krumpirima. Smatra se da je na okus krumpira „Ayrshire New Potatoes”/„Ayrshire Earlies” utjecalo mnogo čimbenika, među ostalima lagano tlo, blaga klima, gnojiva, rano vrijeme berbe te brzina dostave trgovinama.

Karakterističan okus krumpira „Ayrshire New Potatoes”/„Ayrshire Earlies” uvjetovan je njegovom kratkom sezonom rasta. Blaga klima i jedinstveno tlo Ayrshirea omogućuju da se krumpire „Ayrshire New Potatoes”/„Ayrshire Earlies” sadi, uzgaja i bere početkom godine, ranije nego u drugim dijelovima Škotske.

Ayrshire je središte industrije krumpira u Škotskoj (ali i cijeloj Ujedinjenoj Kraljevini) otkako je 1793. u Škotskoj prvi put zabilježen uzgoj tog usjeva na komercijalnoj osnovi. Na tom se području komercijalno proizvode prvi godišnji krumpiri uzgojeni u Škotskoj. Krumpiri „Ayrshire New Potatoes”/„Ayrshire Earlies” priznati su diljem zemlje zahvaljujući svojoj kvaliteti, okusu, ali i tome što su simbol nove sezone. U povijesnim i aktualnim medijima i drugim publikacijama taj proizvod poznat je i pod imenima „South West Earlies” i „Early Ayrshires”.

Zbog blago pjeskovitog tla i ranog zatopljenja koje donosi Golfska struja, poljoprivredna gospodarstva u Ayrshireu, a osobito ona uz obalu, oduvijek uspijevaju zasaditi svoje usjeve krumpira nekoliko tjedana prije onih iz drugih dijelova Škotske. Izvorni ciklus usjeva krumpira sastojao se od sadnje u lipnju i vađenja sredinom jeseni.

U knjizi A Corner of Carrick autora Jamesa A. Guthriea postoji poglavlje pod nazivom The Early Ayrshires. U tom se poglavlju nalaze informacije o komercijalizaciji ranih krumpira i o tome kako su dva poljoprivrednika iz Ayrshirea (Dunlop and Hannah) 1857. posjetila Kanalske otoke (gdje su poljoprivrednici već dugi niz godina sadili rane usjeve) kako bi proučili zašto se ondje krumpiri mogu uzgajati tako rano u godini.

Godine 1881. razvijena je nova metoda, nazvana klijanje, koja je omogućila raniji uzgoj krumpira, a koju su mnogi poljoprivrednici iz Ayrshirea prihvatili i počeli primjenjivati na tom području. Zahvaljujući tom novom načinu uzgoja kultura, razdoblje sadnje počinje početkom veljače. To na obalnim područjima Ayrshirea omogućava vađenje krumpira „Ayrshire New Potatoes”/„Ayrshire Earlies” u drugoj polovini svibnja, pri čemu se, kako sezona odmiče, ono postupno premješta prema unutrašnjosti.

Rani krumpiri uzgajani u Ayrshireu u medijima su zabilježeni još 1857., kada se u listovima North British Agriculturalist te Edinburgh Evening News navodi da je proizvodnja krumpira „u velikoj mjeri zastupljena uz obalu na laganom i ranom tlu.” Gotovo 100 godina kasnije, u članku naslovljenom „South-West Earlies pobijedili u utrci” objavljenom u listu The Glasgow Herald Agriculture Survey (1. veljače 1956.) pisalo je „Usjev ranoga krumpira gotovo cijelo stoljeće igra iznimno važnu ulogu u poljoprivredi jugozapadne Škotske.”

Prema Statističkom pregledu Škotske autora Johna Strawhorna i Williama Boyda, u župi Maybole u grofoviji Ayrshire uzgoj krumpira „Ayrshire New Potatoes”/„Ayrshire Earlies” 1951. smatrao se „glavnim zanimanjem”. Autorica Heather Holmes u svojoj knjizi Tattie howkers (2005.) navodi da su „usjevi ranih krumpira, ili earlies, postali sinonim za grofoviju Ayrshire, baš kao i izrazi Ayrshires i Ayrshire potatoes” te da je njihova proizvodnja „specijalizirana i intenzivna grana poljoprivrede u Ayrshireu”. Godine 1901. list North British Agriculturalist objavio je da je krumpir u Girvanu „najvažniji (proizvod) u regiji”. Knjiga Old West Kilbride autorice Molly Blyth zbog povezanosti predmetnog obalnog gradića u Ayrshireu s uzgojem krumpira, a konkretno s krumpirom „Ayrshire New Potatoes”/„Ayrshire Earlies” nosi podnaslov The Tattie Toon.

Na internetskim stranicama Farming UK nalazio se članak u kojemu je pisalo „Mladi krumpiri Ayrshire, koji su sinonim za ljeto, smatraju se najukusnijim krumpirima koji su nam dostupni i izrazito su traženi tijekom sezone od osam tjedana.”

Postoje brojne internetske stranice s receptima u kojima se upotrebljavaju krumpiri „Ayrshire New Potatoes”/„Ayrshire Earlies”. Na internetskim stranicama časopisa Red Book Recipes navedeno je „Rani mladi krumpiri koji dolaze iz Ayrshirea jedni su od najboljih u Britaniji.” Ondje se nalaze podrobnije informacije o ranom krumpiru i upute o tome kako skuhati savršeni krumpir.

Upućivanje na objavu specifikacije

(članak 6. stavak 1. drugi podstavak ove Uredbe)

https://www.gov.uk/government/uploads/system/uploads/attachment_data/file/641216/protected-food-name-ayrshire-earlies-spec.pdf